Miklar breytingar áformaðar á svæðum héraðsdýralækna Gert er ráð fyrir miklum breytingum á skiptingu svæða héraðsdýralækna í landinu frá og með 27. október á næsta ári . Frumvarp sem nú er fyrir Alþingi gerir ráð fyrir að héraðsembættunum verði fækkað í sex úr sextán sem þau eru í dag . Jafnframt verður sú breyting að héraðsdýralæknirinn sinni eingöngu eftirlitshlutverki , í heilbrigðiseftirliti og vottun , en megi ekki sinna sjúkravitjunum eins og nú er . Þessi breyting á lögum um embætti héraðsdýralækna er í samræmi við reglur EES og liggja fleiri tillögur fyrir Alþingi vegna krafna Evrópska efnahagssvæðisins sem Ísland verður að uppfylla . Þessi breyting á skiptingu embætta héraðsdýralækna fyrir landið , þýðir til dæmis það að aðeins einn héraðsdýralæknir verður fyrir allt Vesturland og Vestfirði ásamt Ströndum . Vitað er um mjög skiptar skoðanir á þessari breytingu sem væntanlega verður að veruleika . Á þéttbýlli svæðum fagna almennir dýralæknar þessari breytingu , hún þýðir fleiri verkefni inn á þeirra borð þar sem héraðdýralæknarnir munu ekki lengur sinna sjúkravitjunum . Á hinn boginn hafa þær raddir heyrst að erfiðara muni reynast að fá almenna dýralækna til starfa á jaðarsvæðin þar sem markaðurinn í dýrahaldi er minni og þar af leiðandi minni tekjumöguleikar . Gunnar Gauti Gunnarsson héraðsdýralæknir Borgarfjarðar - og Mýrasýslu er ekki hrifinn að boðaðri breytingu . Hann segir að Vesturland og Vestfirðir sé allt of stórt svæði og starfið verði orðið full einlitt þegar það sinni eingöngu eftirlitsskyldunni . Þá sé hætt við því að erfitt muni reynast að fá dýralækna til starfa út um landið , sérstaklega á jaðarsvæðunum . Annars staðar eins og hér á Vesturlandi sé hætt við að starfandi dýralæknar geti ekki sinnt öllu svæðinu . Þá þurfi að treysta á dýralækni af höfuðborgarsvæðinu . „ Ég er að hugsa meira um bændur en smádýraeigendur . Ég held að eftir þessa breytingu eigi bændur fárra kosta völ . Hérna í héraðinu eru um 10% kúabúa í landinu . Ég er ekki farin að sjá að dýralæknar muni almennt geta sinnt því að koma í vitjanir á kúabúin þegar mikið liggur við , “ segir Gunnar Gauti héraðsdýralæknir .